SKRIFTLIG FORESPØRGSEL E-3138/02

af Mihail Papayannakis (GUE/NGL) til Kommissionen

(4. november 2002)

Om: Gennemførelse af Leader+-initiativet i Grækenland

Ifølge avisen Kathimerini har Kozanis Udviklingsselskab, som i den foregående programmeringsperiode havde ansvaret for det græske netværk for fællesskabsinitiativet Leader, til de udviklingsselskaber, der står for gennemførelsen af programmet Leader+ 2000-2006, sendt en skrivelse indeholdende et forslag om, selskaberne i deres programmer indføjer en handlingsplan til fordel for jagtforeningerne.

Dette forslag tager sigte på følgende:

- Udvikling af dyrelivet i nogle udvalgte områder af landet,

- aktioner, der skal gennemføres i områder, hvor der ikke er jagtforbud,

- udarbejdelse af integrerede planer for forvaltning af de pågældende skovområder,

- særlige beskyttede områder for vildt og registrering af jagtudbyttet foretaget af jagtforeningerne (!),

- uddannelsesforløb med det formål at forbedre de menneskelige færdigheder. Formålet er at informere jægerne om miljøspørgsmål, arternes biologi, forvaltning af økosystemer, brugen af våben m.m.

Forslaget er indgivet af det græske jægerforbund og er underskrevet af jægerforbundets formand, som samtidig er generaldirektør for forvaltningsmyndigheden for den tredje fællesskabsstøtteramme i Grækenland; der anmodes samtidig om 175 000 EUR til udarbejdelsen af forvaltningsplanerne og 200 000 EUR til uddannelsesforanstaltningerne for hvert enkelt lokalt Leader+-program.

Denne sponsorering ovenfra undergraver proceduren for udvælgelse nedefra (bottom up approach), som er obligatorisk for opstilling af lokale programmer (meddelelse fra Kommissionen om Leader+, april 2000), samtidig med, at jægerne til trods for, at de ikke har beføjelser til dette, får ret til at udarbejde studier af forvaltningen af skovene, og Landbrugsministeriet selv har bebudet 24 forvaltningsstudier for skovområder, der skal finansieres under programmet for udvikling af landdistrikter 2000-2006.

Kan Kommissionen meddele mig, nøjagtigt hvilke konkrete foranstaltninger den agter at træffe for at sikre, at Leader+-initiativet gennemføres gnidningsløst og uden uretmæssig indblanding? Hvad agter Kommissionen at gøre for at forhindre dobbeltfinansiering af de samme aktioner (studier af skovenes forvaltning, seminarer m.m.) fra den samme strukturfond, ikke mindst i betragtning af, at de ovennævnte organer (jægerforbundet og jagtforeningerne), der ikke har beføjelser, finansieres gennem Leader+-programmet?

Supplerende svarafgivet på Kommissionens vegne af Franz Fischler

(30. januar 2003)

Ifølge oplysningerne fra de græske myndigheder omfattede de lokale aktionsgruppers (LAG) områdeplaner allerede på det tidspunkt, hvor de blev vurderet af forvaltningsmyndigheden for Leader+, et vist antal aktiviteter til beskyttelse og udvikling af vildtlivet uden for de beskyttede områder såsom plantning af hække, såning i mindre omfang, indførelse af systemer til overvågning af bestandene af vildtlivsarter, oplysningstiltag og opmærksomhedsskabende aktiviteter osv. Aktiviteterne vil indgå i en forvaltningsplan, der skal godkendes af de skovbrugstjenester, som er ansvarlige for det pågældende geografiske område. Planerne er specifikke og der er ikke risiko for overlapning med andre skovforvaltningsundersøgelser, der er fastsat i andre programmer som f.eks. det operationelle program for udvikling af landdistrikterne.

De foreslåede aktiviteter vil blive evalueret og udvalgt efter de procedurer og kriterier for udvælgelse af aktiviteter, der er aftalt i forbindelse med Leader+-programmet. Udgifterne til aktiviteterne, hvoraf kun en del vil være af interesse for jægere, forventes at nå op på i alt ca. 3,5 mio. EUR, dvs. ca. 1 % af afsnit 1 af det nationale program. Beløbet er selvfølgelig kun vejledende.

Kommissionen har følgende kommentarer til det ærede medlems bemærkninger:

- For så vidt de ovenfor beskrevne aktiviteter indgår i de lokale aktionsgruppers områdeplaner, som er godkendt af forvaltningsmyndigheden, er der ingen grund til at antage, at udvælgelsen nedefra ikke er blevet overholdt.

- For så vidt vildtforvaltningsplanerne bekræftes af en offentlig myndighed, kan Kommissionen ikke modsætte sig dette, da sådanne beføjelser påhviler medlemsstaten ifølge nærhedsprincippet. Anvendelse af kriterierne for udvælgelse af aktiviteter skulle kunne fjerne enhver tvivl.

Kommissionen nærer dog skepsis på fire punkter:

- De græske myndigheder hævder, at aktiviteterne vil blive gennemført uden for beskyttede områder. Den særlige definition af beskyttelsesområder efter artikel 4, stk. 1 og 2, i Rådets direktiv 79/409/EØF af 2. april 1979 om beskyttelse af vilde fugle(1), er dog fortsat omstridt, og Kommissionen sendte i denne sammenhæng den 19. december 2002 en begrundet udtalelse til Grækenland angående dårlig gennemførelse af direktivet. Inden de pågældende aktiviteter begrænses til områder uden for beskyttede områder, skal der derfor opnås enighed om definitionen af beskyttede områder. Kommissionen mener, at Grækenland har klassificeret områder, hvis antal og areal ligger klart under antallet og arealet af områder, der egner sig til at blive udpeget som særlige beskyttelsesområder ifølge direktivet.

- Kommissionen gør endvidere opmærksom på, at den græske lovgivning om jagtperioden i 2002-2003 også er omstridt i forhold til artikel 7 i direktiv 79/409/EØF. Kommissionen har besluttet at forelægge dette spørgsmål for Domstolen.

- Uddannelses- og oplysningsaktiviteter i forbindelse med Leader+-programmet skal først og fremmest være forbeholdt lokalbefolkningen i de områder, der er udvalgt under programmet, samt de direkte støttemodtagere under programmet, der er bosat i disse områder og udøver deres aktiviteter dér. Leader+ synes ikke at være egnet til at finansiere uddannelses- og oplysningsaktiviteter for personer, som kun befinder sig midlertidigt i Leader-områderne.

- Nogle af de foreslåede aktiviteter til fordel for vildtlivet (f.eks. plantning af hække og tilsåning) vil kunne indvirke på de miljøforanstaltninger i landbruget, der er fastsat i kapitel VI i forordning (EF) nr. 1257/1999(2), inden for områder, som ifølge Kommissionen skulle være beskyttede (jf. punkt 1). Det er nødvendigt at afklare dette spørgsmål med de græske myndigheder.

Kommissionen vil fremsende ovenstående bemærkninger til de græske myndigheder, så der kan findes en løsning, som stemmer overens med EF-bestemmelserne og den igangværende programmering.

(1) EFT L 103 af 25.4.1979.

(2) Rådets forordning (EF) nr. 1257/1999 af 17. maj 1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL) og om ændring og ophævelse af visse forordninger, EFT L 160 af 26.6.1999.